‘SVI’จ่อซื้อกิจการยุโรปดันรายได้โต
SVI ฉวยจังหวะบาทแข็งจ่อซื้อธุรกิจที่สแกนดิเนเวียหวังดันรายได้โต ปีนี้ตั้งเป้า 300 ล้านเหรียญสหรัฐ
28 ก.พ. 2556

SVI ฉวยจังหวะบาทแข็งจ่อซื้อธุรกิจที่สแกนดิเนเวียหวังดันรายได้โต ปีนี้ตั้งเป้า 300 ล้านเหรียญสหรัฐ
นายพงษ์ศักดิ์ โล่ห์ทองคำ ประธานเจ้าหน้าที่บริหารและกรรมการผู้จัดการ บริษัท เอสวีไอ (SVI) เปิดเผยว่า แนวโน้มธุรกิจชิ้นส่วนอิเล็กทรอนิกส์มีสัญญาฟื้นตัวชัดเจนและคิดว่าในส่วนของยุโรปน่าจะผ่านจุดต่ำสุดไปแล้ว ซึ่งในส่วนของบริษัทตั้งเป้ารายได้ปีนี้ที่ 300 ล้านเหรียญสหรัฐ หรือประมาณ 9,000 ล้านบาท หรือในแต่ละปีบริษัทคาดหวังว่าจะเติบโต 2530%
“ยอมรับว่าผลจากน้ำท่วมเมื่อปลายปี 2554 ทำให้การทำธุรกิจไม่เป็นไปตามเป้าหมายที่วางไว้ ซึ่งตามแผนในปี 2555 รายได้ของบริษัทจะต้องอยู่ที่ 380450 ล้านเหรียญสหรัฐ แต่ทำได้เพียง 250 ล้านเหรียญสหรัฐ” นายพงษ์ศักดิ์ กล่าว
อย่างไรก็ตาม เพื่อให้ธุรกิจเติบโตอย่างต่อเนื่องและเป็นไปตามเป้าหมายที่คาดหวังไว้ บริษัทมีแผนการที่จะเข้าไปซื้อกิจการในกลุ่มประเทศสแกนดิเนเวีย ซึ่งที่ผ่านมาได้มีการเข้าไปศึกษาแล้ว ซึ่งหากการซื้อสำเร็จจะส่งผลให้รายได้ของบริษัทโตขึ้นทันที 1 เท่าตัว เพราะบริษัทที่จะเข้าไปซื้อปัจจุบันมีรายได้ประมาณ 300 ล้านเหรียญสหรัฐ หากซื้อสำเร็จก็จะส่งผลให้รายได้ของบริษัทโตขึ้นไปทันที 600 ล้านเหรียญสหรัฐ ซึ่งคาดหวังว่าการซื้อกิจการน่าจะสรุปและเกิดขึ้นได้ในช่วงก่อนครึ่งปีแรกของปี 2556 
“ขณะนี้รอเพียงเงินชดเชยน้ำท่วมจาก 2 บริษัทประกันคนไทยเท่านั้น ที่ยังไม่ได้จ่ายแก่บริษัทซึ่งผลของน้ำท่วมบริษัทจะได้รับเงินชดเชยจากประกันวงเงิน 2,500 ล้านบาท ซึ่งอนุมัติจ่ายแล้ว 900 ล้านบาท และได้รับเงินเข้ามา 700 ล้านบาท ยังเหลืออีก 1,800 ล้านบาท ถ้าเงินก้อนนี้มาจะสามารถซื้อกิจการได้ทันที” 
อย่างไรก็ตาม หากพิจารณาเงินสดของบริษัทและความสามารถในการกู้เงินเพื่อซื้อกิจการก็ทำได้ แต่ บริษัทก็ไม่อยากให้หนี้สินต่อทุนขยับตัวสูงขึ้น จึงรอที่จะใช้เงินจากประกันภัยในการเข้าไปซื้อกิจการมากกว่า อีกอย่างธุรกิจนี้เป็นธุรกิจที่จะต้องมีเงินสดในมือเพื่อเป็นทุนหมุนเวียนมากพอ เพื่อความคล่องตัวบริษัทจึงเลือกที่จะรอเงินจากประกัน
นอกจากนี้ ค่าเงินบาทที่แข็งค่าก็เป็นโอกาสที่จะทำให้ซื้อกิจการได้ในราคาที่ถูกลงด้วยและค่าเงินบาทที่แข็งค่าก็จะทำให้รายได้ในรูปเงินบาทของบริษัทลดลงแต่ก็ไม่กระทบ เพราะบริษัทมีการซื้อวัตถุดิบและกำหนดราคาขายเป็นเงินเหรียญสหรัฐอยู่แล้วกว่า 80% จึงเป็นการบริหารความเสี่ยงเรื่องค่าเงินไปในตัว และมีเพียง 20% ที่จะต้องสำรองวัตถุดิบซึ่งหากยังไม่ซื้อก็ไม่ขาดทุนจากค่าเงินที่แข็งค่า 
สำหรับผลการดำเนินงานปี 2555 มีรายได้รวม 248 ล้านเหรียญสหรัฐ หรือ 7,704 ล้านบาท มีกำไรสุทธิ 1,246 ล้านบาท